1.3.2022
SK
Úradný vestník Európskej únie
C 99/129 Streda 7. júla 2021
AJ. keďže generačná obnova je jedným z osobitných cieľov Spoločnej poľnohospodárskej politiky (ďalej len „SPP“) po roku 2020; keďže prenos znalostí a medzigeneračné vzdelávanie majú zásadný význam pre posilnenie spolupráce a solidarity medzi generáciami, čím prekonávajú rozdiely medzi generáciami;
Zdravie a starostlivosť
AK. keďže by sa mali vždy brať do úvahy etické riziká vyplývajúce z používania technológie v zdravotníctve;
AL. keďže WHO definuje zdravé starnutie ako proces rozvoja a zachovania funkčnej schopnosti, ktorá umožňuje dobré životné podmienky vo vyššom veku; keďže existuje vzájomný vzťah medzi vnímaným zdravím a príjmami; keďže v roku 2017 menej ako tretina (32,4 %) starších ľudí v prvom príjmovom kvintile (20 % obyvateľstva s najnižším príjmom) považovala svoje zdravie za dobré alebo veľmi dobré, pričom v prípade starších ľudí patriacich k 20 % obyvateľstva s najvyšším príjmom bol tento podiel 54,7 % (31); keďže výsledky európskeho prieskumu zdravia formou rozhovoru ukázali, že u väčšiny starších ľudí sa potvrdilo, že trpia chronickými chorobami alebo sťažnosťami, pričom len každá deviata osoba uviedla, že takéto problémy nemá, a keďže mnohé zdravotné postihnutia vznikajú alebo sa prejavujú vo vyššom veku; keďže takmer polovica starších ľudí v EÚ (vo veku 65 a viac rokov) poukazuje na ťažkosti s aspoň jednou osobnou činnosťou alebo činnosťou v domácnosti; (32) keďže približne štvrtinu obyvateľov EÚ zasiahlo v roku 2018 dlhotrvajúce obmedzenie činnosti z dôvodu zdravotných problémov (33); keďže približne 15 % dospelých vo veku 60 rokov a viac má duševnú poruchu;
AM. keďže vo väčšine rozvinutých krajín sa za starších ľudí považujú osoby vo veku 65 rokov a viac; keďže veková skupina 65 a viac rokov je veľmi heterogénna s výraznými rozdielmi, pokiaľ ide o zdravie, spôsob života, postavenie, ako aj životné a sociálne podmienky; keďže sa preto treba vyvarovať zovšeobecneniam; keďže zameranie sa na vek 65 rokov ako hornú vekovú hranicu zberu údajov často nezodpovedá realite hospodárskych a sociálnych činností starších ľudí, čo vedie k neúplným a nepresným údajom; keďže v mnohých štatistikách a zberoch údajov nie sú zahrnuté staršie osoby, keďže je bežné nezhromažďovať štatistické údaje pre osoby vo veku nad 65 rokov; keďže to už nie je primerané vzhľadom na rastúci podiel obyvateľstva, ktorý dosahuje vyšší vek;
AN. keďže hoci rozdiely vo vzdelávaní žien a mužov sú vo väčšine európskych krajín v prospech žien, ženy v oblasti miery činnosti a miezd platia materskú pracovnú pokutu, zatiaľ čo muži majú otcovskú pracovnú bonifikáciu; keďže je dôležité poukázať na ťažkosti, ktorým čelia ženy pri zosúlaďovaní materstva s rozvojom profesionálnej kariéry a ktoré zmenšujú okruh dostupných možností materstva aj rozvoja profesionálnej kariéry; keďže snaha o nájdenie rovnováhy medzi kariérou a materstvom zvyčajne končí tým, že ženy odkladajú materstvo, čím sa znižuje potenciálny počet detí, alebo tým, že ženy zostávajú bez detí; keďže všetky tieto faktory znižujú pôrodnosť pod mieru nahradenia a teda vedú k následnému starnutiu obyvateľstva;
AO.
keďže počet ľudí, ktorí sú závislí od pomoci iných osôb alebo majú potreby v oblasti zdravotnej a dlhodobej starostlivosti, sa s vekom zvyšuje; keďže podiel jednotlivcov, ktorí potrebujú takéto služby, je vyšší u osôb vo veku 80 rokov a viac; keďže závislosť sa zvyšuje starnutím, ale aj inými faktormi, ako sú sociálno-ekonomické a environmentálne faktory, ako aj dosiahnuté vzdelanie, medziľudské vzťahy a osobný blahobyt; keďže potreby starostlivosti a podpory sú rôznorodé, a vhodné prostriedky na zabezpečenie samostatnosti a nezávislosti sa líšia; keďže prevažnú väčšinu starostlivosti o staršie závislé osoby poskytujú neformálne, zvyčajne neplatené opatrovateľky vo veku 60 rokov alebo viac;
(31) (32) (33)
Eurostat, Starnúca Európa: Pohľad na životy starších obyvateľov v EÚ, 2019, s. 53.
Eurostat, Štatistika zdravotného postihnutia – potreby starších osôb v oblasti pomoci alebo asistencie, údaje získané v júni 2019.
Eurostat, Štatistika funkčných obmedzení a obmedzení činnosti, údaje získané v septembri 2020.